Politiet i København søger vidner til en voldsepisode på vejen Ruten i Tingbjerg, hvor unge torsdag aften kastede sten mod en Arriva-bus og ramte en buschauffør i ansigtet.

Det siger vagtchef Kristian Aaskov, Københavns Politi.

Stenkasteriet fandt sted kort efter klokken 19, da to biler med tre-fire unge i hver kørte op til en bus nummer 2A, der holdt på Ruten ud for nummer 119. De unge kastede sten mod bussen og forsvandt bagefter i bilerne.

- En sten gik gennem ruden og ramte chaufføren i ansigtet, siger vagtchefen, der mener, at angrebet virkede planlagt.

Stenkasteriet fandt sted, selv om politiet patruljerer i bydelen.

- Det er ikke første gang, og derfor har vi dagligt tilsyn derude, men alligevel skete det, siger Kristian Aaskov.

Efter angrebet på bussen omlagde busselskabet Arriva linje 2A's rute, så den ikke kørte ad Ruten.

Københavns Politi efterforsker nu voldsepisoden og vil gerne høre fra vidner, der overværede angrebet på bussen.